ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ สำหรับผู้เชี่ยวชาญทักษะสูง นักลงทุน ผู้บริหารระดับสูง และผู้ประกอบการวิสาหกิจเริ่มต้น

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
สำหรับผู้เชี่ยวชาญทักษะสูง
นักลงทุน ผู้บริหารระดับสูง และผู้ประกอบการวิสาหกิจเริ่มต้น[๑]

โดยที่เป็นการสมควรอนุญาตให้คนต่างด้าวซึ่งเป็นผู้เชี่ยวชาญทักษะสูง
นักลงทุน ผู้บริหารระดับสูงและผู้ประกอบการวิสาหกิจเริ่มต้น
เข้ามาอยู่ในราชอาณาจักรเป็นกรณีพิเศษเพื่อเป็นการส่งเสริมการลงทุนและดึงดูดบุคลากรซึ่งมีความรู้ความสามารถสูงเข้ามาทำงานอันจะก่อให้เกิดประโยชน์ต่อการพัฒนาเศรษฐกิจของประเทศ

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
ลงวันที่ ๑๐ กรกฎาคม พุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมือง
พ.ศ. ๒๕๒๒ นายกรัฐมนตรีและรัฐมนตรีว่าการกระทรวงมหาดไทย โดยอนุมัติของคณะรัฐมนตรี
เมื่อวันที่ ๑๖ มกราคม พ.ศ. ๒๕๖๑ จึงออกประกาศไว้ ดังต่อไปนี้

ข้อ
๑  คนต่างด้าวดังต่อไปนี้มีสิทธิขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้
(๑)
ผู้เชี่ยวชาญทักษะสูง นักลงทุน ผู้บริหารระดับสูง
หรือผู้ประกอบการวิสาหกิจเริ่มต้นซึ่งประสงค์จะทำงานเกี่ยวกับอุตสาหกรรมเป้าหมายดังต่อไปนี้
และมีคุณสมบัติตามหลักเกณฑ์และเงื่อนไขที่สำนักงานคณะกรรมการส่งเสริมการลงทุนประกาศกำหนดโดยความเห็นชอบของคณะรัฐมนตรี
(ก)
อุตสาหกรรมยานยนต์สมัยใหม่
(ข)
อุตสาหกรรมอิเล็กทรอนิกส์อัจฉริยะ
(ค)
อุตสาหกรรมการท่องเที่ยวกลุ่มรายได้ดีและการท่องเที่ยวเชิงสุขภาพ
(ง)
อุตสาหกรรมการเกษตรและเทคโนโลยีชีวภาพ
(จ)
อุตสาหกรรมอาหารแห่งอนาคต
(ฉ)
อุตสาหกรรมระบบอัตโนมัติและหุ่นยนต์
(ช)
อุตสาหกรรมการบินและโลจิสติกส์
(ซ)
อุตสาหกรรมเชื้อเพลิงชีวภาพและเคมีชีวภาพ
(ฌ)
อุตสาหกรรมดิจิทัล
(ญ)
อุตสาหกรรมการแพทย์ครบวงจร
(๒)
ผู้ติดตามซึ่งเป็นคู่สมรสและบุตรที่ชอบด้วยกฎหมายของคนต่างด้าวตาม (๑)

ข้อ ๒  คนต่างด้าวซึ่งประสงค์จะขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้
ให้ยื่นขอหนังสือรับรองคุณสมบัติตามข้อ ๑ (๑) ต่อสำนักงานคณะกรรมการส่งเสริมการลงทุน ณ
ศูนย์บริการวีซ่าและใบอนุญาตทำงาน หรือสถานเอกอัครราชทูตหรือสถานกงสุลไทยในต่างประเทศ

ข้อ ๓  ในกรณีที่คนต่างด้าวได้รับหนังสือรับรองตามข้อ
๒ แล้ว ให้คนต่างด้าวและผู้ติดตามซึ่งประสงค์จะขออนุญาตเข้ามาอยู่ในราชอาณาจักรเป็นกรณีพิเศษตามประกาศนี้ขอรับการตรวจลงตราประเภทคนอยู่ชั่วคราวเป็นกรณีพิเศษ
(Smart Visa) จากสำนักงานตรวจคนเข้าเมือง ณ
ศูนย์บริการวีซ่าและใบอนุญาตทำงาน
หรือสถานเอกอัครราชทูตหรือสถานกงสุลไทยในต่างประเทศ สำหรับใช้ได้หลายครั้งภายในอายุการใช้งานการตรวจลงตรา
ดังต่อไปนี้
(๑)
ระยะเวลาตามที่กำหนดในสัญญาจ้างแต่ไม่เกินสี่ปี
สำหรับผู้เชี่ยวชาญทักษะสูงหรือผู้บริหารระดับสูง
(๒) ไม่เกินสี่ปี
สำหรับนักลงทุน
(๓) หนึ่งปี
สำหรับผู้ประกอบการวิสาหกิจเริ่มต้น
(๔)
ผู้ติดตามของคนต่างด้าว
ให้มีอายุการใช้งานการตรวจลงตราไม่เกินระยะเวลาตามสิทธิของคนต่างด้าวผู้นั้น
ให้คนต่างด้าวและผู้ติดตามเสียค่าธรรมเนียมการตรวจลงตราในอัตราปีละหนึ่งหมื่นบาท
เศษของปีให้คิดเป็นหนึ่งปี

ข้อ ๔  ให้พนักงานเจ้าหน้าที่ตรวจคนเข้าเมืองประทับตราอนุญาตให้คนต่างด้าวและผู้ติดตามอยู่ในราชอาณาจักรได้เป็นเวลาไม่เกินอายุการใช้งานการตรวจลงตราตามข้อ
๓ โดยไม่ต้องขอรับการตรวจลงตราเพื่อกลับเข้ามาในราชอาณาจักรอีก

ข้อ ๕  คนต่างด้าวและผู้ติดตามซึ่งประสงค์จะขออยู่ในราชอาณาจักรเป็นการชั่วคราวต่อไปอีกภายหลังจากที่ครบกำหนดเวลาอนุญาตตามข้อ
๔ แล้ว ให้ดำเนินการตามข้อ ๒
และเมื่อได้รับหนังสือรับรองคุณสมบัติจากสำนักงานคณะกรรมการส่งเสริมการลงทุนแล้ว
ให้พนักงานเจ้าหน้าที่ตรวจคนเข้าเมือง ณ ศูนย์บริการวีซ่าและใบอนุญาตทำงาน
ประทับตราอนุญาตให้คนต่างด้าวและผู้ติดตามอยู่ในราชอาณาจักรเป็นการชั่วคราวต่อไปได้ครั้งละไม่เกินกำหนดเวลาตามข้อ
๓ และอนุญาตให้กลับเข้ามาในราชอาณาจักรได้อีกโดยไม่จำกัดจำนวนครั้ง
เว้นแต่คนต่างด้าวตามข้อ ๓ (๓) ให้อนุญาตให้อยู่ในราชอาณาจักรเป็นการชั่วคราวต่อไปได้ครั้งละไม่เกินสองปี
ให้คนต่างด้าวและผู้ติดตามซึ่งได้รับอนุญาตตามวรรคหนึ่ง
เสียค่าธรรมเนียมการตรวจลงตราในอัตราปีละหนึ่งหมื่นบาท เศษของปีให้คิดเป็นหนึ่งปี

ข้อ ๖  ให้คนต่างด้าวและผู้ติดตามดำเนินการแจ้งที่พักอาศัยตามมาตรา
๓๗ วรรคหนึ่ง
(๕) แห่งพระราชบัญญัติคนเข้าเมือง พ.ศ. ๒๕๒๒ ต่อพนักงานเจ้าหน้าที่ตรวจคนเข้าเมือง
เมื่อพำนักในราชอาณาจักรครบทุกหนึ่งปีนับแต่วันที่ได้รับอนุญาต

ข้อ ๗  การประทับตราอนุญาตตามข้อ ๔
การอนุญาตให้อยู่ต่อในราชอาณาจักรเป็นการชั่วคราวและการกลับเข้ามาในราชอาณาจักรอีกตามข้อ
๕ และการแจ้งที่พักอาศัยตามข้อ ๖ ให้เป็นไปตามหลักเกณฑ์ วิธีการ
และเงื่อนไขที่สำนักงานตรวจคนเข้าเมืองกำหนด

ข้อ ๘  การอนุญาตให้คนต่างด้าวอยู่ในราชอาณาจักรเป็นกรณีพิเศษตามประกาศนี้เป็นอันสิ้นผลในกรณี
ดังต่อไปนี้
(๑)
ไม่เป็นไปตามหลักเกณฑ์และเงื่อนไขตามข้อ ๑ (๑)
(๒)
มีพฤติการณ์น่าเชื่อว่าเป็นภัยต่อสังคมหรือจะก่อเหตุร้ายให้เกิดอันตรายต่อความสงบสุขหรือความปลอดภัยของประชาชนหรือความมั่นคงแห่งราชอาณาจักร
การสิ้นผลการอนุญาตให้อยู่ในราชอาณาจักรของคนต่างด้าวตามวรรคหนึ่ง
ให้หมายความรวมถึงผู้ติดตามของคนต่างด้าวนั้นด้วย
และให้นำความในวรรคหนึ่งมาใช้บังคับแก่ผู้ติดตามด้วยโดยอนุโลม

ข้อ ๙  คนต่างด้าวและผู้ติดตามซึ่งได้รับการตรวจลงตราประเภทคนอยู่ชั่วคราวเป็นกรณีพิเศษ
(Smart Visa)
ต่อมามีความประสงค์จะขอรับการตรวจลงตราเพื่ออยู่ในราชอาณาจักรเป็นการชั่วคราวด้วยวัตถุประสงค์อื่น
ให้สามารถกระทำได้

ข้อ ๑๐  การดำเนินการตามประกาศนี้ให้ปฏิบัติตามหลักเกณฑ์
วิธีการ และเงื่อนไขที่กระทรวงการต่างประเทศ
สำนักงานตรวจคนเข้าเมือง และหน่วยงานอื่นของรัฐที่เกี่ยวข้องกำหนดด้วย

ข้อ ๑๑  ประกาศนี้ให้ใช้บังคับตั้งแต่วันที่ ๑
กุมภาพันธ์ พ.ศ. ๒๕๖๑ เป็นต้นไป

ประกาศ ณ วันที่ ๓๐ มกราคม พ.ศ. ๒๕๖๑
พลเอก ประยุทธ์  จันทร์โอชา
นายกรัฐมนตรี
พลเอก อนุพงษ์ เผ่าจินดา
รัฐมนตรีว่าการกระทรวงมหาดไทย

ปวันวิทย์/จัดทำ
๑๔ กุมภาพันธ์ ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๒ ง/หน้า ๕/๓๑ มกราคม ๒๕๖๑